八哀詩 贈祕書監江夏李公邕
作者：杜甫
朝代：唐

paragraphs: 長嘯宇宙間，高才日陵替。
古人不可見，前輩復誰繼。
憶昔李公存，詞林有根柢。
聲華當健筆，灑落富清製。
風流散金石，追琢山岳銳。
情窮造化理，學貫天人際。
干謁走其門，碑版照四裔。
各滿深望還，森然起凡例。
蕭蕭白楊路，洞徹寶珠惠。
龍宮墖廟湧，浩劫浮雲衛。
宗儒俎豆事，故吏去思計。
眄睞已皆虛，跋涉曾不泥。
向來映當時，豈獨勸後世。
豐屋珊瑚鉤，騏驎織成罽。
紫騮隨劒几，義取無虛歲。
分宅脫驂間，感激懷未濟。
衆歸賙給美，擺落多藏穢。
獨步四十年，風聽九臯唳。
嗚呼江夏姿，竟掩宣尼袂。
往者武后朝，引用多寵嬖。
否臧太常議，面折二張勢。
衰俗凜生風，排蕩秋旻霽。
忠貞負冤恨，宮闕深旒綴。
放逐早聯翩，低垂困炎厲。
日斜鵩鳥入，魂斷蒼梧帝。
榮枯走不暇，星駕無安稅。
幾分漢廷竹，夙擁文侯[篲]。
終悲洛陽獄，事近小臣敝。
禍階初負謗，易力何深嚌。
伊昔臨淄亭，酒酣託末契。
重敍東都別，朝陰改軒砌。
論文到崔蘇，指盡流水逝。
近伏盈川雄，未甘特進麗。
是非張相國，相扼一危脆。
爭名古豈然，鍵捷歘不閉。
例及吾家詩，曠懷埽氛翳。
慷慨嗣真作，咨嗟玉山桂。
鍾律儼高懸，鯤鯨噴迢遰。
坡陀青州血，蕪沒汶陽瘞。
哀贈竟蕭條，恩波延揭厲。
子孫存如綫，舊客舟凝滯。
君臣尚論兵，將帥接燕薊。
郎吟六公篇，憂來豁蒙蔽。